b"\n_START_ARTICLE_\nGeorge H. Lowery Jr.\n_START_PARAGRAPH_\nGeorge H. Lowery Jr. (2. lokakuuta 1913 Monroe, Louisiana \xe2\x80\x93 19. tammikuuta 1978) oli yhdysvaltalainen el\xc3\xa4intieteilij\xc3\xa4._NEWLINE_George Lowery opiskeli Louisianan polyteknisess\xc3\xa4 instituutissa Rustonissa 1930\xe2\x80\x931932 ennen siirtymist\xc3\xa4\xc3\xa4n Louisianan osavaltionyliopistoon Baton Rougeen, josta h\xc3\xa4n valmistui 1936. Samana vuonna h\xc3\xa4n liittyi yliopiston henkil\xc3\xb6kuntaan el\xc3\xa4intieteen ohjaajana ja nimitettiin el\xc3\xa4inmuseon apulaiskuraattoriksi. Lowery vietti koko ty\xc3\xb6el\xc3\xa4m\xc3\xa4ns\xc3\xa4 Louisianan yliopistossa lukuun ottamatta kahden vuoden jaksoa, jolloin h\xc3\xa4n valmisteli v\xc3\xa4it\xc3\xb6skirjaansa Kansasin yliopistossa ja v\xc3\xa4itteli siell\xc3\xa4 filosofian tohtoriksi 1947._NEWLINE_Paljolti Loweryn ansiosta Louisianan yliopiston el\xc3\xa4inmuseo laajennettiin Luonnontieteiden museoksi ja Lowery oli sen ensimm\xc3\xa4inen johtaja 1951. Vuonna 1955 h\xc3\xa4net nimitettiin el\xc3\xa4intieteen Boyd-professoriksi. H\xc3\xa4n loi uuden julkaisusarjan The Occasional Papers of the Museum of Zoology of Louisiana State University. Vuonna 1955 h\xc3\xa4n julkaisi teoksen Louisiana Birds, joka voitti Louisianan kirjallisuuspalkinnon samana vuonna. Lowery tutki lintujen lis\xc3\xa4ksi my\xc3\xb6s nis\xc3\xa4kk\xc3\xa4it\xc3\xa4, joista h\xc3\xa4n julkaisi teoksen The Mammals of Louisiana and its Adjacent Waters (1974). H\xc3\xa4n kirjoitti kymmeni\xc3\xa4 tieteellisi\xc3\xa4 artikkeleita._NEWLINE_Vuonna 1981 perusti Louisianan lintutieteellinen seura (LOS) The George H. Lowery Awards -palkinnon Lowerin kunniaksi._NEWLINE_Lowery toimi American Ornithologists\xe2\x80\x99 Unionin puheenjohtajana vuosina 1959\xe2\x80\x931961. H\xc3\xa4nen p\xc3\xa4\xc3\xa4tutkimuskohteenaan olivat neotrooppisen alueen eli Etel\xc3\xa4- ja Keski-Amerikan linnut, joista h\xc3\xa4n nimesi muun muassa ornassikurkkutangaran (Wetmorethraupis sterrhopteron) yhdess\xc3\xa4 John P. O'Neillin kanssa 1964."